
ПЪТНОТРАНСПОРТНИ ПРОИЗШЕСТВИЯ, ЗАГИНАЛИ И РАНЕНИ В ОБЛАСТ СЛИВЕН ПРЕЗ 2025 ГОДИНА
През 2025 г. на територията на област Сливен са регистрирани 165 тежки пътнотранспортни произшествия (ПТП), при които броят на ранените е 202, а на загиналите - 17 души. В сравнение с 2024 г. се увеличава броят на произшествията със 17.0%, броят на загиналите и ранени лица също се увеличава, съответно с 30.8 и 18.8% (Фиг.1).
Област Сливен се нарежда на шестнадесето място по брой тежки ПТП и по брой на ранени лица, а по брой загинали при ПТП - на единадесето място през 2025 г., сред 28-те области в страната.
Фиг. 1. ПТП, загинали и ранени по години в област Сливен

През 2025 г. най-голям брой произшествия е регистриран през месец юли - 20, а най-малък през месец март - 7. Най-много са ранените лица през месец август - 28, или 13.9% от общо ранените за годината. Делът на загинали лица е най-голям през месец декември – 5, или 29.4%, докато през месеците март, май, юни и юли няма загинали лица при ПТП.
По дни от седмицата, най-голям брой ПТП е регистриран в понеделник - 33, като броят на загиналите и пострадалите лица през този ден е съответно 3 и 39.
Разпределението на относителните дялове на ранените лица при ПТП, според тяхната възраст е следното:
· Деца и младежи под 15 години – 10.9%;
· От 15 до 24 навършени години – 24.2%;
· От 25 до 64 навършени години – 52.0%;
· Над 65 навършени години – 12.9%.
От общия брой на ранените участници в движението с най-висок дял са водачите на МПС – 41.6%, следвани от пътниците – 38.6% и пешеходците - 19.8%. Загиналите водачи на МПС при ПТП са 52.9%, а загиналите пътници и пешеходци, съответно 35.3 и 11.8%.
През 2025 г. на територията на област Сливен 63.0% от пътнотранспортните произшествия са регистрирани в населените места – със 114 ранени и 8 загинали, останалите 37.0% са регистрирани извън населените места, съответно с 88 ранени и 9 загинали лица.
По общини най-голям брой произшествия е регистриран в община Сливен - 124, съответно със 148 ранени и 8 загинали, следвана от община Нова Загора, където са регистрирани 27 ПТП, с 37 ранени и 2 загинали лица. В община Котел са регистрирани 11 ПТП с 12 ранени и 6 загинали лица. Най-малко произшествия са настъпили в община Твърдица - 3 на брой, с 5 ранени и 1 загинало лице.


Методологични бележки
При ползване на данните, публикувани в изданието, трябва да се имат предвид определенията, залегнали в Закона за движението по пътищата и Инструкцията на Министерството на вътрешните работи за регистриране, отчитане и анализ на пътнотранспортните произшествия.
Пътнотранспортно произшествие (ПТП) е събитие, възникнало в процеса на движението на пътно превозно средство (ППС) и предизвикало нараняване или смърт на хора, повреда на пътно превозно средство, път, пътно съоръжение, товар или други материални щети.
В зависимост от последиците пътнотранспортните произшествия се делят на:
· пътнотранспортни произшествия, предизвикали нараняване или смърт на участници в движението;
· пътнотранспортни произшествия, в резултат на които има само материални щети (повреда на път, пътни превозни средства, пътни съоръжения, товари, животни и други).
Според Закона за движението по пътищата:
· Моторно превозно средство е пътно превозно средство, снабдено с двигател за придвижване, с изключение на релсовите превозни средства.
· Загинал при ПТП е всеки човек, който в резултат на произшествието е убит на място или е починал в резултат на нанесените травми 30 дни след произшествието.
· Ранен при ПТП е всеки човек, който в резултат на произшествието е получил тежка, средна или лека телесна повреда по смисъла на чл. 128, чл. 129 и чл. 130 на Наказателния кодекс (НК).
· Участник в движението е всяко лице, което се намира на пътя и със своето действие или бездействие оказва влияние на движението по пътя. Такива са водачите, пътниците, пешеходците, както и лицата, работещи на пътя.
Повече информация и данни за пътнотранспортните произшествия могат да бъдат намерени на интернет страницата на НСИ на следния линк: Пътнотранспортни произшествия в Република България 2025.

ПТП с пострадали	
2021	2022	2023	2024	2025	137	138	140	141	165	Загинали	
2021	2022	2023	2024	2025	13	21	23	13	17	Ранени	
2021	2022	2023	2024	2025	169	162	184	170	202	

